b'\n_START_ARTICLE_\nLophiocarpaceae\n_START_SECTION_\nTuntomerkit\n_START_PARAGRAPH_\nKukinto on kolmekukkaisista pikkuviuhkoista koostuva terttu tai lehte\xc3\xa4 vastap\xc3\xa4\xc3\xa4t\xc3\xa4 varren toisella puolella sijaitseva viuhko. Kukan rakenne on heimon kahdessa suvussa melko erilainen. Ter\xc3\xa4lehtim\xc3\xa4isi\xc3\xa4 osia kukassa on useita ja ne ovat enemm\xc3\xa4n tai v\xc3\xa4hemm\xc3\xa4n yhteen kasvaneita suvussa Corbichonia, suvussa Lophiocarpus ne puuttuvat. Heteit\xc3\xa4 on nelj\xc3\xa4 (Lophiocarpus) tai useita. Siki\xc3\xa4in on yhdislehtinen, joko kahden tai viiden emilehden muodostama; edellisess\xc3\xa4 tapauksessa se on yksilokeroinen. Istukka on aksiletyyppinen (Corbichonia) tai nelj\xc3\xa4 istukkaa on poikittaisessa asennossa (Lophiocarpus). Siemenaiheita siki\xc3\xa4imess\xc3\xa4 on vain yksi (Lophiocarpus) tai kussakin emilehdess\xc3\xa4 monta (Corbichonia). Hedelm\xc3\xa4 on p\xc3\xa4hkyl\xc3\xa4 tai kota, ja suvussa Corbichonia siemenet ovat vaipallisia.\n_START_SECTION_\nLevinneisyys\n_START_PARAGRAPH_\nHeimo kasvaa enimm\xc3\xa4kseen Lounais-Afrikassa, mutta my\xc3\xb6s muualla Afrikassa hajanaisesti, yhten\xc3\xa4isimmin It\xc3\xa4-Afrikassa, ja Intian niemimaan l\xc3\xa4nsiosassa.\n_START_SECTION_\nLuokittelu\n_START_PARAGRAPH_\nHeimossa on kaksi sukua ja kuusi lajia. Aikaisemmin Lophiocarpus liitettiin kermesmarjakasveihin (Phytolaccaceae) ja Corbichonia heimoon Molluginaceae.'